S-182/2011

Mál þetta höfðaði lögreglustjórinn á Akranesi með ákæru 10. ágúst 2011 á hendur ákærða, B-kk-þgf S-kk-þgf, kt. …, Faxabraut 7 á Reykjanesi. Málið var dómtekið 26. ágúst 2011.

Í ákæruskjali segir að málið sé höfðað gegn ákærða fyrir fíkniefnalagabrot, en ákærða er gefið að sök „að hafa um nokkurt skeið fram til fimmtudagsins 19. maí 2011, að Presthúsabraut 25, Akranesi, ræktað og haft í vörslum sínum í sölu- og dreifingarskyni 9 kannabisplöntur, 7 kannabisstöngla þar sem laufin höfðu verið tekin af, 8 kannabisstöngla þar sem búið var að skera stilkana við mold, 1.753,3 g kannabislauf og afskurður og 1,60 g af tóbaksblönduðu kannabisefni sem lögreglumenn fundu við leit.

Telst þetta varða við 2. gr., sbr. 4., 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerðir nr. 232/2001 og nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar. Þess er jafnframt krafist að framangreind fíkniefni sem hald var lagt á, verði gerð upptæk, samkvæmt 5. mgr. 5. gr. laga nr. 65/1974, sbr. lög 68/2001 og 2. mgr. 14. gr. reglugerðar nr. 233/2001.“

Ákærði hefur fyrir dómi skýlaust játað að hafa framið það brot sem honum er gefið að sök í ákæru og er játning hans studd sakargögnum. Eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotið, sem réttilega er fært til refsilaga í ákæru.

Samkvæmt sakavottorði hlaut ákærði einn dóm og gekkst tvívegis undir sektargerð lögreglustjóra á árunum 2002 til 2004 fyrri fíkniefnalagabrot.

Við ákvörðun refsingar þykir verða að líta til þess að brot ákærða vörðuðu ræktun fíkniefna til sölu og dreifingar. Á hinn bóginn horfir það ákærða til málsbóta að hann hefur greiðlega gengist við broti sínu. Að þessu virtu þykir refsing hans hæfilega ákveðin fangelsi í tvo mánuði, en rétt þykir að fresta fullnustu refsingarinnar og skal hún falla niður að liðnum tveimur árum frá uppkvaðningu dómsins að telja haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Með vísan til þeirra lagaákvæða sem greinir í ákæru verða gerð upptæk þau fíkniefni sem lögregla lagði hald á við rannsókn málsins.

Með vísan til 1. mgr. 218. gr. laga nr. 88/2008 verður ákærða gert að greiða sakarkostnað samkvæmt yfirliti lögreglu og ákvörðun dómsins um þóknun verjanda, sem ákveðin eru að meðtöldum virðisaukaskatti, svo sem greinir í dómsorði.

B-kk-nf B-kk-nf, héraðsdómari, kveður upp dóm þennan.

D Ó M S O R Ð:

Ákærði, B-kk-nf S-kk-nf, sæti fangelsi í tvo mánuði, en fresta skal fullnustu refsingarinnar og falli hún niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga.

Ákærði sæti upptöku á 9 kannabisplöntum, 15 kannabisstönglum 1.753,3 g af kannabislaufum og 1,60 g af tóbaksblönduðu kannabisefni

Ákærði greiði 155.423 krónur í sakarkostnað, þar með talin þóknun verjanda ákærða, F-kk-ef H-kk-ef S-kk-ef, héraðsdómslögmanns, 82.355 krónur.

B-kk-nf B-kk-nf